kardosdrur/scandi-wiki huggingface dataset:
Den Sønderjyske Garde

Den Sønderjyske garde er en garde, der blev stiftet i Gråsten i oktober 1982, men flyttede 1. januar 1996 til Aabenraa.

Garden består af ca. 50 medlemmer i alderen fra 10-20 år, deraf omkring 30 i uniform. Medlemmerne kommer fra hele den østlige del af Sønderjylland. Den Sønderjyske Garde består i dag af et Trommekorps, et Show Band og et Brassband. Garden har sin egen musikalske grundskole, hvor gardisterne bliver undervist af professionelle instruktører. 

Garden spiller foruden marchmusik også til kirkekoncerter, koncerter, bryllupper, byfester og ringridderfester. Garden deltaget i mange forskellige arrangementer i såvel ind- som udland.

Den Sønderjyske Garde kunne 2007 fejre sit 25 års jubilæum.

Uniformen er næsten en tro kopi af Den Kongelige Livgardes gallauniform, og består af blå bukser med hvide signalstriber, rød jakke samt sort pelshue.

Eksterne henvisninger 
 Den Sønderjyske Gardes officielle hjemmeside

Frivillige garder og tamburkorps fra Danmark
Aabenraa
Musikgrupper fra 1982
Kultur i Sønderjylland
Albert Engström

Albert Engström (12. maj 1869 i Lönneberga, Kalmar län (Småland) – 16. november 1940 i Stockholm) var en svensk kunstner, tegner og forfatter, og medlem af Svenska Akademien fra 1922.

Albert Engström er måske en af Sveriges mest folkekære kunstnere og forfattere. Han blev født i Lönneberga sogn, men den største del af sin barndom boede han i Hult, en lille stationsby i nærheden af Eksjö.

Han uddannede sig i Norrköping 1882–88 og på Valands konstskola i Göteborg 1893. Han var en meget dygtig tegner, hans satiriske tegninger med figurer som Kolingen og Bobban blev trykt i vittighedsbladet Strix og blev meget kendte. Han lavede mange karikaturer af datidens øvrighedspersoner – præster, borgere og officerer.

Engsröm var engageret i folkeafstemningen om alkoholforbud i Sverige i 1922. Hans sympatier lå hos nej-siden, et engagement som resulterede i plakaten Kräftor kräva dessa drycker!. Engström selv skal have haft et ganske problematisk forhold til alkohol.

Engström tilbragte i nogle år meget tid på Gotska Sandön, og han har skrevet det måske mest omfattende værk om øen.

Albert Engström har også lavet mange akvareller og tegninger fra Roslagen hvor han havde et atelier på en klippe i Grisslehamn.

I Eksjö findes et Albert Engström-museum.

Eksterne henvisninger 

 Albert Engströms samlede, på Projekt Runeberg 
 Albert Engström sällskapet 
 Eksjö museum  
 

Tegnere fra Sverige
Humorister fra Sverige
Malere fra Sverige
Svensksprogede forfattere fra Sverige
Benløse Skole

Benløse Skole var en folkeskole beliggende i Benløse med klassetrin fra 0. klasse til og med 9. klasse. 

Skolen havde en skolegård for 3. til 6. klasserne. Desuden havde den en gammel indergård for 0. til 2. klasse, hvor der var en legeplads og fodboldbaner. Ydermere var der den nye indergård for 7. til 9. klassetrin.

Der var et stort computerrum ved nye indergård, som alle elever kunne bruge i timerne, så var der også et lille computerrum ved 64/gangen, hvor 3.-6. klasserne holdt til.

Der var også et bibliotek, hvor alle kunne spille i frikvartererne og i timerne. Her kunne man også låne bøger. Der var også et natur og teknik-rum. Skolen havde desuden en gymnastiksal, som også blev brugt til gymnastik ud over idræt i skoletiden.

Inden skolen i 2012 blev sammenlagt med Asgårdsskolen til Byskovskolen, havde den ca. 500 elever.

Eksterne henvisninger 
 Benløse Skoles hjemmeside

Forhenværende folkeskoler i Ringsted Kommune
Humbug

Humbug (fra engelsk, studentikost slangudtryk kendt fra ca. 1750) vil sige noget, der på overfladen måske ser overbevisende ud, men er – behændigt udført – svindel, i reglen i form af markedsgøgl o.l. Et (tænkt) eksempel kunne være en sælger af mirakelmikstur, der for øjnene af et publikum beder en svageligt udseende og krumbøjet ældre publikummer om at komme op til sig på scenen. Efter at have fået en skefuld af miksturen, bliver vedkommende straks mirakuløst ungdommelig og foretager 20 armhævninger i træk foran et forbløffet publikum, inden han fløjtende forlader scenen.
Et andet (tænkt) eksempel er en stærk mand i et tivoli, der legende let løfter en tung vægt som en publikummer forud forgæves har prøvet kræfter med. 

Andre eksempler er beretninger om møder med små grønne mænd fra rummet, UFO'er, Loch Ness-monstre o.l., der hyppigt bevisføres omhyggeligt ved hjælp af uklare fotos, troværdige personers vidneudsagn etc..
 
Moderne illusionister har med succes gjort sådan humbug til deres levevej.

Gnierpinden Ebenezer Scrooge fra Dickens' Et juleeventyr anså julen for at være en værre gang humbug.

Se også 
 Practical joke

Kilder 
 Humbug
 http://www.bircheriksen.org/orson.html

Moderne vandrehistorier
Hoax
Storm (film fra 2009)

Storm er en familiefilm fra 2009. Den har Marcus Rønnov, Troels Lyby, Kirsten Lehfeldt, Mille Dinesen og Søren Malling i hovedrollerne. Den er instrueret af Giacomo Campeotto, og skrevet af Ib og Jørgen Kastrup. Den havde premiere den 2. oktober 2009.

Handling 

Freddie og hans far Bjørn bor alene efter morens bortgang. Freddie bliver mobbet i skolen af en bølle ved navn Mads og hans far, der er politimand, aner intet. Men da Freddie ser en hund blive mishandlet af dens ejer Simon, cykler han efter. Han døber den siden hen Storm. Han gør alt for at få Storm, men det er ikke let, da Simon er efter Freddie, og Mads er endnu mere ude efter Freddie. Han træner Storm som væddeløbshund sammen med hundetræneren Sofie, for de skal vinde over den højrøvede Claes Wamberg.

Medvirkende

Hovedroller 
 Freddie – Marcus Rønnov
 Bjørn – Troels Lyby
 Fru Andersen – Kirsten Lehfeldt
 Sofie – Mille Dinesen
 Storm – Kenzo

Biroller 
 Simon – Søren Malling
 Claes Wamberg – Gordon Kennedy
 Per – Jan Gintberg
 Peter – Flemming Sørensen
 Skoleinspektør – Niels Ellegaard
 Nyhedsoplæser – Jes Dorph-Petersen
 Væddeløbsspeaker – Peter Zhelder
 Anna – Frederikke Hjort Arentz
 Mads – Sebastian Solá-Gross Kristensen
 Lukas – Sebastian Nielsen
 Thor – Simon Maagaard Holm
 Helene – Laura Ulrich Kromann

Eksterne henvisninger 
 

Danske film fra 2009
Dansksprogede film
Film instrueret af Giacomo Campeotto
Mogens H. Damkier

Mogens Hjelm Damkier (født 21. december 1919, død oktober 2009) var en dansk motorjournalist, der fra 1947 var stifter og udgiver af det anerkendte tidsskrift Skandinavisk Motorjournal, og senere skrev i FDMs medlemsblad "MOTOR".

Damkier var kendt for sin både præcise, skarpe og til tider vittige skrivestil og hans evne til at forklare vanskelige tekniske problemer, så også ikke-teknikere kunne forstå dem. Mange af hans artikler er således fortsat interessante, enten hvis man vil læse om gamle biler eller motorcykler eller vil forstå tekniske emner.  

Han skrev desuden en række bøger. ”Motorcykelhåndbogen”, der udkom i over 50.000 stk. Desuden ”Min bil og  jeg”, Ekspert på vej”, ”Kør bedre”, ”Motorcyklen blev redningen” (Gyldendal 1998) samt erindringsbogen  ”Så har jeg set det med” (Gyldendal 1996).

Mogens H. Damkier var autodidakt. Han ville være ingeniør, men voksede op hos sine bedsteforældre, og de forlangte han gik i lære som købmand, men han forlod lærepladsen. I besættelsestiden solgte han digte for "Samlerens Forlag", og senere deltog han i illegalt arbejde som kurer med svenske Husqvarna maskingevær, hvilke førte til to arrestationer. Det tog på hans kræfter, og under et ophold på et center, modnedes hans planer om at starte et nyt dansk motorblad "Skandinavisk Motor Journal”. Bladet udkom fra 1947 til 1974.

Herefter var han tilknyttet FDMs blad ”Motor” både som testkører og skribent. Han sluttede hos FDM i 1989.

MHD, som han ofte signerede sine skriverier med, var især banebrydende ved at indføre prøvekørsler af nye biler og motorcykler. Han lagde ikke fingrene imellem og kunne både være sønderlemmende i sin kritik, ligesom han kunne være uforbeholden rosende. I modsætning til den eksisterende motorpresse gjorde han intet for at please annoncører og fabrikanter. De fik alle råt for usødet. 

En af Mogens H. Damkiers stilistiske mesterkneb var, at han underholdt sine læsere om sine egne private køretøjer i en meget humoristisk tone. Han gav for eksempel sine køretøjer kælenavne og omtalte dem som en slags kært familiemedlem. Så hed hans Fiat 1100 for eksempel ”Alberto”. Han ejede desuden blandt andet følgende biler: Steyr, Lancia Fulvia V4, Fiat 1500 (Carlo) og Toyota Camry. Han var i perioder ejer af følgende motorcykler: AJS 500 cc, Velocette Mac 350, Puch 250 TF, NSU Max, BMW R50, Maico Taifun 350 samt en Norton ES2 500. Sidstnævnte kom der en legendarisk serie ud af i ”Fra skrot til mønstermekanik”, hvor han istandsatte maskinen fra A til Z.

Noter

Ekstern henvisning 
 Nekrolog, ing.dk, 12. november 2009

Journalister fra Danmark
Aflandshage

Aflandshage er den sydlige spids af Amager. En stor del af området hører under forsvaret, og har under den kolde krig, været hjemsted for et HAWK batteri.

Under 2. verdenskrig, i 1942, blev gårdene Birkelund, Aflandshagegård og Sandagergård eksproprieret, og der blev oprettet et skydeterræn som blev brugt i årtier.

Under den kolde krig blev området omkring Kanalvej/Natosøen et sted hvor Nike Ajax/Nike Hercules batteri Kongelunden blev oprettet. Hawk batterierne blev oprettet ved gården Birkelund nu kaldet Pionergården.

Området blev benyttet som skydeterræn. Omkring 1963 blev der skudt med skarpt i området.
Konstabelelever fra Jonstruplejren lærte her at skyde med skarpt.

Senere er ammunitionsrydningscenter Sjælland, bomberydderne med rullemarie samt senere Ammunitionsrydningskompagniet under 3. Ingeniørbataljon flyttet fra Farum til Aflandshage ind på Pionergården.

En vindmøllepark af samme navn med 26 vindmøller bygges i Køge Bugt i 2026.

Natur 
Der er nu adgangsforbud på Aflandshage. En del af området er fredet.
Strandenge og overdrev, kystlaguner og strandsøer, i alt ca. 385 hektar landareal og ca. 935 hektar til vands er fredet og er fuglebeskyttelsesområde, og en del af område "143 Vestamager og havet syd for" på listen over Internationale naturbeskyttelsesområder i Danmark under Natura 2000-netværket.

Etymologi 
Navnet på Amager betegner vist oprindeligt Amagers sydspids Aflandshage som Amagerlandshage, af olddansk Amihaki dannet af ami et gammelt navn på sundet mellem Sjælland og Amager + haki = hage.

Referencer 

Lokaliteter i Dragør Kommune
Kulturbund der DDR

Kulturbund der DDR var en sammenslutning af lokale kulturelle foreninger i DDR. Sammenslutningen var en del af den SED-ledede Nationale Front og sendte repræsentanter til Volkskammer.

Organisationen blev dannet i 1945 af den sovjetiske militæradministration i under navnet "Kulturbund zur demokratischen Erneuerung Deutschlands" og skiftede efter DDR's oprettelse i 1949 navn til Kulturbund der DDR. Blandt medlemmerne var flere kendte forfattere, bl.a. Willi Bredel, Fritz Erpenbeck, Bernhard Kellermann, Victor Klemperer, Anna Seghers, Bodo Uhse og Arnold Zweig. Den første formand for Kulturbund var Johannes R. Becher, der besad posten til 1958.

Etableret i 1945
Ophørt i 1989
DDR
Alfred Benzon (flertydig)

Alfred Benzon har flere betydninger:

 Alfred Benzon (1823-1884) – dansk apoteker og erhvervsmand
 Alfred Benzon (1855-1932) (1855-1932) – dansk apoteker og erhvervsmand
 Alfred Benzon (virksomhed) – dansk kemisk virksomhed, grundlagt 1849
 Alfred Benzons Fond/The Alfred Benzon Foundation – dansk fond stiftet 1952 af Bøje Benzon
Alfred Benzon (1855-1932)

Bøje Peter Lorenz Alfred Benzon (født 17. januar 1855 i København, død 21. maj 1932 sammesteds) var en dansk apoteker, fabrikejer, politiker, sejlsportsmand og marinemaler, søn af Alfred Benzon og bror til Otto Benzon. Han var far til Bøje Benzon.

Benzon blev 1873 student fra Haderslev Læreres Skole, tog året efter filosofikum, var derefter discipel i faderens apotek og tog medhjælpereksamen 1875, var derefter medhjælper på apoteket i Nykøbing Falster, studerede kemi ved Polyteknisk Læreanstalt og tog 1877 farmaceutisk kandidateksamen; i de følgende 7 år beklædte han en stilling i faderens forretning; samtidig dyrkede han malerkunst og udstillede i flere år billeder på Charlottenborg Forårsudstilling. 1884 overtog han sammen med broderen, forfatteren Otto Benzon, faderens store forretning, der omfattede apotek, fabrik, engroshandel og materialhandel. Benzon tog livligt del i offentlig virksomhed. 1896-1908 var han Borgerrepræsentant i København, 1901-03 var han medlem af Folketinget, hvor han i politisk henseende hørte til Venstrereformpartiet. Fra 1902 var han som den ene af Folketingets repræsentanter medlem af Københavns Havnebestyrelse. Fra 1894 var han formand for Danmarks Apotekerforening, var formand for De forenede Bryggerier, Nordisk Benzin Kompagni og Nordisk Plombefabrik samt bestyrelsesmedlem i mange aktieselskaber, bl.a. Den kongelige Porcelainsfabrik Aluminia, De forenede Gummi- og Luftringefabrikker, Hvalfangerselskabet Verdande, Nordisk Traad- og Kabelfabrik, Svitzers Bjergningsentreprise, dampskibsselskaberne Vulkan, Merkur med flere, medlem af Privatbankens bankråd. Benzons interesse for al slags sport var velkendt, og særlig gjorde han sit navn kendt ved sin virksomhed i Kongelig Dansk Yachtklub, hvis næstformand han var i mange år; et af Benzon udarbejdet system for måleregler, der medførte dannelsen af verdensunionen for alle landes sejlklubber (International Yacht Racing Union), er nu antaget overalt (undtagen i Nordamerika). Verdensunionen blev bestyret af en international komité på 5 medlemmer med sæde i London, og hvoraf Benzon var medlem. I nogle perioder ejede han herregården Pandum.

Han blev Ridder af Dannebrog 1894, Dannebrogsmand 1913 og Kommandør af 2. grad 1919.

Benzon var gift med Johanna f. Bissen, f. 4. juli i Rom som datter af billedhugger, professor Vilhelm Bissen.

Han er gengivet på maleriet Industriens Mænd.

Kilder 
 Koefoed, E. (professor):

Eksterne henvisninger 

 
 

Kommandører af Dannebrog
Danskere i 1800-tallet
Danskere i 1900-tallet
Tidligere folketingsmedlemmer fra Venstre
Folketingsmedlemmer fra Venstrereformpartiet
Folketingsmedlemmer i 1900'erne
Foreningsformænd fra Danmark
Godsejere fra Danmark
Alfred 2
Medlemmer af Københavns Borgerrepræsentation i 1800-tallet
Medlemmer af Københavns Borgerrepræsentation i 1900-tallet
Farmaceuter fra Danmark
Personer i Kraks Blå Bog (afdøde)
Apotekere fra Danmark
Fabrikanter fra Danmark
Personer i Dansk Biografisk Leksikon
Malere fra Danmark
Marinemalere
Personer fra København
Behandlingsplads

Behandlingsplads, tidligere kaldet venteplads, er et behandlingssted der oprettes af redningsberedskabet når der sker en ulykke med mange tilskadekomne. Pladsen bemandes med en koordinerende læge (KOOL / ISL SUNDHED), der skaber kontakten til akutmedicinsk koordination og koordinerer indsatsen med skadestue og ambulancetjeneste. Derudover er der normalt to behandlende læger, tre sygeplejersker, syv Behandlerpladsassistenter, samt en Behandlerpladsleder der som oftest er holdlederuddannet. Behandlerpladsassistent og -leder er typisk frivillige med en specialistuddannelse fra redningsberedskabet eller værnepligtige fra Beredskabsstyrelsen. Ambulancelederen er også at finde på behandlerpladsen, idet han typisk vil være i gang inden KOOL overtager. Brandfolk uddannet som nødbehandlere vil endvidere kunne findes på nogle behandlerpladser.
På behandlerpladsen udføres triage, der er behandlings- og transportprioritering, nødbehandling og livreddende førstehjælp. De tilskadekomne prioriteres i tre grupper med prioiteringsmærker i forskellige farver: rød/straks, gul/snarest og grøn/kan vente i forhold til de pådragne skader og behandlingskapaciteten i sygehusberedskabet. Endvidere findes der en fjerde kategori beregnet til døde: hvid/død.

Fra 28. juni 2016 overgår opgavevaretagelsen med behandling af personer uden for sygehus, herunder behandlingspladsområdet, til sundhedsområdet jf. Bekendtgørelse om planlægning af sundhedsberedskabet. Det er således regionrådenes ansvar, at der er planlagt for området. Uddannelse inden for området fastsættes typisk af det præhospitale virksomhed i regionen. Såfremt den fortsat ønskes gennemført i regi af redningsberedskabet, vil det skulle ske som led i et samarbejde mellem Regionen og det enkelte kommunale redningsberedskab.

Redningsberedskaber
Beredskab
Samuel

Samuel har flere betydninger:

 Samuel (drengenavn) – et drengenavn
 Samuel (bibelsk person) – en bibelsk person
 The Samuel – en restaurant i Hellerup
Rauma-klassen

Rauma-klassen (Finsk: Rauma-luokan ohjusvene) er en klasse af missilfartøjer i Suomen merivoimat og er forgængeren til Hamina-klassen. Skibene er konstrueret ved Hollming og Finnyards værfterne i Rauma, Finland. Alle skibene i klassen har basehavn i Pansio.

Historie 
Ved afslutningen af anden verdenskrig, blev det i forbindelse med internationale aftaler bestemt at Finland kunne ikke have en ubåde eller torpedobåde. Restriktionerne omfattede ikke missilfartøjer, da Finland havde købt 3 missilfartøjer af typen 205 af Sovjetunionen og arbejdede på en videreudvikling af denne klasse selv. Resultatet af dette arbejde blev missilfartøjerne af Helsinki-klassen, som blev bygget i fire enheder. En bedre og mere moderne udgave af disse krigsskibe, der oprindeligt hed Helsinki luokka II og blev bestilt i februar 1987. I forhold til Helsinki-klassen var der tale om en helt ny type skibe, der var lavere, længere og smallere. I denne klasse blev der bygget fire enheder der senere blev omdøbt til Rauma-klassen.

For at forbedre ydeevnen på skibene var deres skrog lavet af aluminiumlegering. Skroget på skibene blev dækket af et materiale der der absorberer radarstråler. I stedet for konventionelle skrueaksler og skruer, blev det besluttet at anvende en moderne waterjet.

Skibenes vigtigste opgave er at bekæmpe andre overfladeskibe, men kan anvendes til ASW missioner, og i et begrænset omfang også som en minelægger.

Skibe i klassen

Referencer, kilder og eksterne links 

 Suomen marivoimat: Specifikationer Rauma-klassen  (hentet 16/11-09
 Suomen marivoimat: Specifikationer Rauma-klassen  (hentet 16/11-09)
 STX Europe (tidligere Aker Finnyards) (hentet 16/11-09)
 Hollmingworks  (hentet 16/11-09)

Krigsskibe fra Finland
Patruljefartøjer
Stamhuset Benzon

Stamhuset Benzon blev oprettet 1829 af Jacob von Benzon af Sostrup Slot.

Benzon
Etableret i 1829
Slægten Benzon (adelig)
Ophørt i 1924
Samuel (drengenavn)

Samuel er et drengenavn, der stammer fra det hebraiske navn שמואל (Shemu'el), som kan betyde enten "Guds navn" eller "Gud har hørt". Navnet kendes fra den gammeltestamentelige Samuel. I kristen tradition blev navnet først anvendt efter reformationen.

Varianterne af navnet omfatter Sami, Sammy, Sam og Sammi. Pr. 1. januar 2018 bærer omkring 3.100 danskere et af disse navne ifølge Danmarks Statistik.

Navnet forekommer også som efternavn.

Kendte personer med navnet 
Sam Smith, fulde navn Samuel Frederick Smith, engelsk sanger og sangskriver.
Samuel Beckett, irsk forfatter.
Sam Besekow, dansk skuespiller og instruktør.
Samuel Langhorne Clemens, amerikansk forfatter, kendt som Mark Twain.
Samuel Colt, amerikansk opfinder.
Samuel Eto'o, camerounsk fodboldspiller.
Samuel Hahnemann, tysk læge og farmaceut.
Sami Hyypiä, finsk fodboldspiller.
Samuel L. Jackson, amerikansk skuespiller.
Samuel Joensen-Mikines, færøsk maler.
Samuel Johnson, engelsk forfatter og litteraturkritiker.
Sam Kaner, amerikansk/dansk billedhugger.
Samuel Morse, amerikansk opfinder.
Sam Peckinpah, amerikansk filminstruktør.
Samuel Rachlin, dansk journalist.
Sam Shepard, amerikansk skuespiller.
Samuel Fuller, amerikansk filminstruktør.

Navnet brugt i fiktion 
Uncle Sam er personifikationen af USA.
Sams Bar er en amerikansk tv-komedieserie med Ted Danson som Sam Malone.
I Am Sam er titlen på en amerikansk film fra 2001.

Noter 

Drengenavne
Live After Death

Live After Death er et dobbelt live album, indspillet af Iron Maiden, udgivet i Europa den  14. oktober 1985 på EMI. De første 13 skæringer er optaget i Long Beach Arena (Long Beach, Californien) den  14–17  marts 1985. De øvrige 5 er optaget på samme turné i Hammersmith i London , den 8, 9, 10 og 12. oktober 1984. Udgivet som CD i 2 versioner, hvor 1998 udgaven er identisk med den oprindelige.

CD'ens intro er en tale af Winston Churchill i det britiske parlament 4. juni 1940, normalt omtalt som "We Shall Fight On The Beaches" – talen. Introens citat af passagen "We shall go on to the end, we shall fight in France, we shall fight on the seas and oceans, we shall fight with growing confidence and growing strength in the air, we shall defend our Island, whatever the cost may be, we shall fight on the beaches, we shall fight on the landing grounds, we shall fight in the fields and in the streets, we shall fight in the hills; we shall never surrender.." følges op af en effektfuld start på "Aces High".
 
Denne LP indeholder en række af Iron Maidens mest kendte sange, hvoraf mange stadig er faste indslag i gruppens koncerter.
Live After Death er ifølge mange kritikere et af højdepunkterne i Heavy Metal historien, bl.a. fordi der på en Live – LP af denne længde forekommer imponerende få tekniske fejl.

Spor 
 "Intro: Churchill's Speech"
 "Aces High"
 "2 Minutes To Midnight"
 "The Trooper"
 "Revelations"
 "Flight Of Icarus"
 "Rime Of The Ancient Mariner"
 "Powerslave"
 "The Number Of The Beast"
 "Hallowed Be Thy Name"
 "Iron Maiden"
 "Run To The Hills"
 "Running Free"

 "Wrathchild"
 "22 Acacia Avenue"
 "Children Of The Damned"
 "Die With Your Boots on"
 "The Phantom of the Opera"

Musikere 
 Bruce Dickinson – Vokal
 Dave Murray – Guitar
 Adrian Smith – Guitar, bagvokal
 Steve Harris – Bas, bagvokal
 Nicko McBrain – Trommer

Referencer 
 

Metalalbum
Album fra 1985
Iron Maiden-album
Vera Skalts

Vera Agnete Skalts født Holm (15. juli 1904 i København – 3. april 1990 i København) var en dansk jurist.

Vera Skalts blev student fra N. Zahles Skole 1923, cand.jur. 1932 fra Københavns Universitet og samme år sagførerfuldmægtig. 1933 blev hun sekretær i Invalideforsikringsretten og 1934 forretningsfører for den private forening Mødrehjælpen. Da Mødrehjælpen i 1939 indgik i det offentlige forsorgssystem, blev hun kontorchef i Københavnsafdelingen og var direktør samme sted i 1950 og indtil Mødrehjælpens nedlæggelse i 1976. I hendes tid kom det lægelige og det sociale initiativ til at gå hånd i hånd, hvilket kunne aflæses i antallet af henvendelser fra mødre, der steg fra ca. 2.000 i begyndelsen til 65.000 ved lukningen i 1976. Mødrehjælpens nedlæggelse bekymrede Skalts, hvorfor hun var blandt stifterne af den private Mødrehjælpen af 1983 og trådte ind i dens præsidium. Hun var også initiativtager til oprettelsen af Den Sociale Højskole i København, hvis første leder hun var 1937-48.

Hun var desuden Mødrehjælpens repræsentant i talrige kommissioner og udvalg, bl.a. Svangerskabskommissionen af 1950 og Udvalget vedrørende svangerskabsafbrydelse af 1967. Fra begyndelsen af 1940'erne til 1976 var hun konsulent ved Mødrehjælpens fællesråd, senere Mødrehjælpens tilsynsråd. Desuden havde hun andre tillidsposter: 1940 blev hun medlem af forretningsudvalget for det nyoprettede Danske Kvinders Samfundstjeneste. 1964 medvirkede hun til oprettelsen af Kunsthøjskolen i Holbæk, hvis bestyrelse hun var medlem af i en lang årrække. Hun skrev talrige artikler i tidsskrifter og aviser, og sammen med sin nærmeste medarbejder Magna Nørgaard udgav hun i 1982 bogen Mødrehjælpens epoke. Vera Skalts blev Ridder af Dannebrogordenen 1951, ridder af 1. grad 1956 og kommandør 1969.

Kilder 
 Dansk Kvindebiografisk Leksikon

Eksterne henvisninger 
 

Jurister fra Danmark
Embedsmænd fra Danmark
Danskere i 1900-tallet
Kommandører af Dannebrog
Personer i Kraks Blå Bog (afdøde)
Personer i Dansk Biografisk Leksikon
Personer i Dansk Kvindebiografisk Leksikon